text: Daniel Jensen er fortsat på ønskesedlen i Sønderjyske
  11 januar 2014 kl. 07.41
  Sønderjyskes sportschef Ole Nielsen arbejder på at få tilknyttet Daniel Jensen til klubben endnu en gang.
  Den tidligere landsholdsspiller Daniel Jensen har fortsat ikke fundet en arbejdsgiver i foråret, men et godt bud kunne være Sønderjyske, hvor midtbanegeneralen spillede i efteråret.
  Sportschef i Sønderjyske, Ole Nielsen, knokler for at få den tidligere Werder Bremen-spiller til at tørne ud for klubben igen i foråret.
  - Daniel har på mange måder været et godt bekendtskab. Han har været en god fyr i omklædningsrummet, han bidrager med meget rutine, og han har haft en god tilgang og indstilling. Men det er stadig noget, vi arbejder på for at se, om det er muligt i forhold til økonomien. Og om vi kan få det hele til at hænge sammen, siger Ole Nielsen til Ritzau
  Daniel Jensen var i sidste sæson med til at vinde det danske mesterskab med FC København på en kortvarig kontrakt i foråret 2013, men parterne forlængede ikke samarbejdet.
  Sønderjyske ligger på sidstepladsen i Superligaen og åbner forårssæsonen med en udekamp mod FC Vestsjælland 21. februar.
  